የሴቶችን ጥቃት ማስቆም በሚቻልበት ዙሪያ ውይይት እየተካሄደ ነው
አዲስ አበባ፤ ጥቅምት 2/2006 (ዋኢማ) – በአፍሪካ የሴቶችን ፆታዊ ጥቃት ለማስቆም የሚያስችል ከፍተኛ የባለሞያዎች ውይይት መስከረም 29 ቀን 2006 ዓ.ም በአፍሪካ ህብረት የመሰብሰቢያ አዳራሽ እየተካሄደ ነው፡፡ከፍተኛ ባለሞያዎቹ ጦርነትና የእርስ በዕርስ ግጭቶች በሚስተዋሉባቸው የአፍሪካ ሀገራት ያሚታየውን የሴቶችን ፆታዊ ጥቃት ለማስቆም በሚቻልበት ዙሪያ ላይ አጀንዳቸውን አስቀምጠው እየተወያዩ ነው፡፡በውይይቱ ላይ እንደተገለጸው ቡሩንዲ፣ ኮቲዲቯር፣ ማዕከላዊ አፍሪካ፣ ዲሞክራቲክ ኮንጎ፣ ላይቤሪያ፣ ሴራሊዮን፣ ደቡብ ሱዳን እና ሱዳን የሴቶች ፆታዊ ጥቃት በሰፊው የሚስተዋልባቸው ሃገራ በመሆናቸው በእነዚህ ሃገራት ያለውን ችግር ለመፍታት የሚያስችል ነጥብን ለማስቀመጥ በሚቻልበት ዙሪያ ላይም ሰፊ ውይይት ይካሄዳል ነው የተባለው፡፡በአፍሪካ በተለይም ከተጠቀሱት ሀገራት ባሻገር ችግሩ ጎልቶ የሚስተዋልባት በተባለችው ዲሞክራቲክ ኮንጎ በሀገሪቱ እየተንቀሳቀሰ የሚገኘው የሎርድ ሬዚስታንስ አርሚ ቡድን በሴቶች ላይ እያደረሰ ያለው ፆታዊ ጥቃት ከፍተኛ መሆኑ ነው የተገለጸው፡፡በቅርቡ የተደረጉ ጥናቶች እንደሚያመለክቱት በቡድኑ ከ6 ሺህ በላይ የሚሆኑ ሴቶች የመደፈር አደጋ ደርሶባቸዋል፡፡ ይህም በሀገሪቱ የመደፈር አደጋ ከሚደርስባቸው ሴቶች ውስጥ 83 በመቶ የሚሆነውን ጥቃት የሚያደርሰው ሎርድ እሬዚስታንስ አርሚ እንደሆነም ነው የተጠቆመው፡፡ሴቶች በሚደርስባቸው የፆታዊ ጥቃት ምክንያት በግብረ ስጋ ግንኙነት ለሚተላለፉ በሽታዎች፣ ላልተፈለገ እርግዝና፣ ላልታቀደ የቤተሰብ ኃላፊነት፣ ለሥነ-ልቦናዊ ችግሮች እንዲሁም ለሌሎች ተያያዥ ችግሮች ይጋለጣሉ፡፡ይህም በአህጉሪቱ ካለው ህዝብ ከግማሽ በላይ የሚሆኑት ሴቶች ለአህጉራዊው ልማት መወጣት የሚገባቸውን እንዳይወጡ የሚያደርግ በመሆኑ መፍትሄ ሊፈለግለት እንደሚገባ ተገልጿል፡፡እንደ ኢሬቴድ ዘገባ ለሶስት ተከታታይ ቀናት በሚቆየው የውይይት  መድረክ ላይ የሴቶችን ፆታዊ ጥቃት መከላከል፣ ለሴቶች ጥበቃ ማድረግ እንዲም ለጥቃቱ የተጋለጡ ሴቶች ድጋፍ እና ፍትሕ የሚያገኙበትን መንገድ በተመለከተ ያለውን አሰራር በማየት የመፍትሄ ኃሳቦች ይቀመጣሉ ተብሎ ይጠበቃል፡፡